FI Euroopan unionin virallinen lehti C 340/2

EFTAn VALVONTAVIRANOMAISEN PÄÄTÖS

N:o 264/12/KOL,

annettu 5 päivänä heinäkuuta 2012,

Norjan asemasta tarttuvan vertamuodostavan kudoksen kuolion ja virusperäisen verenvuotoseptikemian osalta sekä EFTAn valvontaviranomaisen päätöksen N:o 302/08/KOL (1) kumoamisesta

2012/C 340/02

EFTAn VALVONTAVIRANOMAINEN, joka

ottaa huomioon ETA-sopimuksen liitteessä I olevan I luvun 3.1 osan 8a kohdassa tarkoitetun säädöksen

neuvoston direktiivi 2006/88/EY, annettu 24 päivänä lokakuuta 2006, vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta (2), sellaisena kuin se on oikaistuna ja muutettuna,

ottaa huomioon ETA-sopimuksen liitteessä I olevan I luvun 4.2 osan 89 kohdassa tarkoitetun säädöksen

komission päätös 2009/177/EY, tehty 31 päivänä lokakuuta 2008, neuvoston direktiivin 2006/88/EY täytäntöönpanosta seuranta- ja hävittämisohjelmien sekä jäsenvaltioiden, alueiden ja osastojen taudista vapaan aseman osalta (3), sellaisena kuin se on muutettuna,

ottaa huomioon kollegion päätöksen N:o 259/12/KOL, jolla toimivaltainen kollegion jäsen valtuutetaan antamaan tämä päätös,

sekä katsoo seuraavaa:

Norja toimitti 3 päivänä toukokuuta 1994 päivätyllä kirjeellä EFTAn valvontaviranomaiselle, jäljempänä ’valvontaviranomainen’, asianmukaiset perusteet, joiden nojalla Norjan alueelle myönnettiin tarttuvan vertamuodostavan kudoksen kuolion (IHN) ja virusperäisen verenvuotoseptikemian (VHS) taudeista vapaa asema, sekä kansalliset säännöt, joilla varmistetaan kyseisen aseman säilyttämisen edellytysten noudattaminen.

Kesäkuun 27 päivänä 1994 tehdyssä valvontaviranomaisen päätöksessä N:o 71/94/KOL, sellaisena kuin se on viimeksi muutettuna 11 päivänä joulukuuta 2002 tehdyllä päätöksellä N:o 244/02/KOL, todetaan, että kyseisen päätöksen liitteessä mainitut Norjan alueet tunnustetaan kalojen osalta IHN:stä ja VHS:stä vapaaksi manner- ja rannikkoalueeksi.

Marraskuun 26 päivänä 2007 vahvistettiin VHS:n taudinpurkaus Møre og Romsdalin läänissä Norjassa. Norjan toimivaltaiset viranomaiset ovat ilmoittaneet valvontaviranomaiselle taudin hävittämiseksi ja sen leviämisen estämiseksi toteutetuista toimenpiteistä. Valvontaviranomainen katsoi toimenpiteet sopiviksi.

Valvontaviranomainen päätti päätöksessä N:o 302/08/KOL, että Norja – kyseisen päätöksen liitteessä mainittuja alueita lukuun ottamatta – olisi yhä tunnustettava kalojen osalta IHN:stä ja VHS:stä vapaaksi manner- ja rannikkoalueeksi.

Norja toimitti 8 päivänä toukokuuta 2012 valvontaviranomaiselle ilmoituksen VHS-vapaasta asemasta sekä valvontaa ja näytteiden ottoa koskevat asiakirjat koko sen alueen osalta lukuun ottamatta Vuoremijoen (Grense Jacobselv) ja Paatsjoen norjalaisia valuma-alueita sekä välissä olevia jokia ja niiden rannikkoalueita.

Valvontaviranomainen on läheisessä yhteistyössä Euroopan komission kanssa tarkastellut ilmoitusta ja sen liiteasiakirjoja ja katsoo, että ilmoitus täyttää taudista vapaasta asemasta tehtävää ilmoitusta koskevia, direktiivissä 2006/88/EY ja päätöksessä 2009/177/EY vahvistettuja edellytyksiä.

Valvontaviranomainen siirsi päätöksellään N:o 259/12/KOL asian sitä avustavan EFTAn eläinlääkintäkomitean käsiteltäväksi. Komitea hyväksyi yksimielisesti valvontaviranomaisen tekemän ehdotuksen. Tässä päätöksessä säädetyt toimenpiteet ovat valvontaviranomaista avustavan eläinlääkintäkomitean yksimielisen lausunnon mukaisia, ja niiden lopulliseen tekstiin ei tehdä muutoksia.

Norja, lukuun ottamatta Vuoremijoen (Grense Jacobselv) ja Paatsjoen norjalaisia valuma-alueita sekä välissä olevia jokia ja niiden rannikkoalueita, olisi julistettava VHS:stä vapaaksi.

Norjassa ei ole tapahtunut muutoksia IHN:n osalta. Norjan asema tämän taudin osalta olisi pidettävä ennallaan.

On aiheellista kumota valvontaviranomaisen päätös N:o 302/08/KOL ja korvata se tällä päätöksellä,

ON HYVÄKSYNYT TÄMÄN PÄÄTÖKSEN:

1 artikla

Julistetaan Norja, lukuun ottamatta Vuoremijoen (Grense Jacobselv) ja Paatsjoen norjalaisia valuma-alueita sekä välissä olevia jokia ja niiden rannikkoalueita, IHN:stä vapaaksi.

2 artikla

Julistetaan Norja, lukuun ottamatta Vuoremijoen (Grense Jacobselv) ja Paatsjoen norjalaisia valuma-alueita sekä välissä olevia jokia ja niiden rannikkoalueita, VHS:stä vapaaksi.

3 artikla

Kumotaan 21 päivänä toukokuuta 2008 tehty EFTAn valvontaviranomaisen päätös N:o 302/08/KOL.

4 artikla

Tämä päätös tulee voimaan 5 päivänä heinäkuuta 2012.

5 artikla

Tämä päätös on osoitettu Norjalle.

6 artikla

Tämä päätös on todistusvoimainen englannin kielellä.

Tehty Brysselissä 5 päivänä heinäkuuta 2012. EFTAn valvontaviranomaisen puolesta Sverrir Haukur GUNNLAUGSSON Kollegion jäsen Florence SIMONETTI Vt. johtaja

(1) EUVL L 41, 12.2.2009, s. 32, ja ETA-täydennysosa N:o 7, 12.2.2009, s. 10.

(2) EUVL L 328, 24.11.2006, s. 14, ja ETA-täydennysosa N:o 32, 17.6.2010, s. 1 (islanninkielinen toisinto) ja N:o 35, 23.6.2011, s. 44 (norjankielinen toisinto).

(3) EUVL L 63, 7.3.2009, s. 15.